למרות ששמרו על אופטימיות זהירה, בני משפחתה של נעמה יששכר, לא הופתעו אתמול (חמישי) כששמעו את החלטת בית המשפט המחוזי ברוסיה שלא לקבל את ערעורה ולהשאיר את נעמה בכלא. בשל כך, הכינו מראש תכנית מגירה להמשך המאבק. במקביל, בישראל נערכים לפעול מול פוטין בניסיון לשכנע אותו לשחרר את נעמה כמחווה לקראת ביקורו הצפוי בארץ.
התכנית של משפחת יששכר והפעילים למען שחרורה של נעמה כוללת שני חלקים – הראשון הוא המשפטי: בכוונתם, במידה ויצליחו לאסוף מספיק כסף, לעתור לערכאת ביניים – בין בית המשפט המחוזי לעליון. המטרה תהיה לנסות לשכנע את בית המשפט להפוך את החלטת המחוזי ולהורות על שחרורה.
אופציה נוספת שנבחנת בפן המשפטי, היא פנייה לבית הדין הבין-לאומי לזכויות אדם בשטרסבורג שבצרפת. שם, מקווים שהעניין של נעמה יהפוך לנושא בין-לאומי והחלטה חיובית של בית הדין, תפעיל לחץ על הממשל הרוסי לקראת שחרור אפשרי.
הצד החברתי בתכנית כבר החל לפעול – חבריה ובני משפחתה של נעמה כבר התחילו לשלוח הודעת ברשת הוואטסאפ וברשתות חברתיות נוספות בהן ביקשו מהחברים לכתוב פוסטים שתומכים בנעמה ואף לתרום כסף לטובת המאבק לשחרורה והעלאת המודעות לנושא.
במקביל, הגורמים הדיפלומטיים בישראל מרגישים שהמאבק המשפטי ברוסיה כבר מוצה כמעט ברובו ומבחינתם, רק אדם אחד עוד יכול להביא לשחרורה של נעמה – הנשיא פוטין. עיקר המאמץ יהיה בחודש הקרוב – לפני הביקור של פוטין בישראל בסוף חודש ינואר.
המחשבה בישראל היא שיהיה אפשר לנצל את חלון ההזדמנויות הזה כדי לשכנע את פוטין לעשות מחווה כלשהי לקראת הביקור. עם זאת, הרוסים מבינים את הרגישות הישראלים לסיפור חזרתה של נעמה ומקשיחים עמדות.
גורמים שבקיאים במו"מ אומרים שהרוסים מעלים עכשיו את הנושא של האזרחות האמריקנית של נעמה, דבר שמסבך את התמונה כי הם רוצים גם תמורה כלשהי מהאמריקנים. בנוסף, הרוסים העלו גם דרישות של העמקת האחיזה של הכנסייה הרוסית בעיר העתיקה בירושלים בניגוד לסטטוס קוו, מה שמסבך את ישראל עם הכנסיות האחרות שפועלות בעיר.